**Erklæring om revisionsklausul for miljø- og økologitilsagn**

**(Tilsagnstype 35 og 54)**

Du skal udfylde og indsende denne erklæring til Landbrugsstyrelsen, hvis:

Du har et tilsagn om tilskud til omlægning til økologisk jordbrug, og ikke kan acceptere, at tilskuddet nedsættes til 0 kr. pr. ha for tilsagnsarealer inden for 2 meter-bræmmen, eller at tilskuddet nedsættes til 0 kr. pr. ha for tilsagnsarealer, der anmeldes som MFO i form af bræmmer eller GLM-fortidsminder.

Du har et tilsagn om tilskud til opretholdelse af ændret afvanding, og ikke kan acceptere, at tilskuddet nedsættes til 0 kr. pr. ha for tilsagnsarealer, der anmeldes som MFO.

Hvis Landbrugsstyrelsen godkender din erklæring, bortfalder hele tilsagnet, som erklæringen vedrører. Når tilsagnet bortfalder som følge af revisionsklausulen, kræver vi ikke tilbagebetaling af tidligere udbetalt tilskud. Når tilsagnet bortfalder, vil du ikke modtage udbetaling for tilsagnsåret 1. september 2017 – 31. august 2018 og efterfølgende tilsagnsår.

I den tilhørende vejledning kan du læse mere om betingelserne for at anvende erklæringen.

**Den udfyldte og underskrevne erklæring skal være modtaget senest den 20. april 2018 hos Landbrugsstyrelsen, Nyropsgade 30, 1780 København V eller på mail:**

**arealtilskud@lbst.dk**

|  |
| --- |
| **Brug af revisionsklausulen 2018 – tilsagn givet under LDP 2007-2013**(jf. artikel 46 i Kommissionens forordning (EF) nr. 1974/2006 af 15. december 2006) |
| **1. Oplysning om tilsagnshaver** |  |
| Navn: | CVR-nr.: |  Evt. P-nr. |
|  |  |  |
| Adresse: | CPR-nr. (Udfyldes kun, hvis du **ikke** har et CVR-nr): |
|  |  |
| Postnr.: | Tlf. nr.: |
|  |  |
| By: | E-mail: |
|  |  |

|  |
| --- |
| **Anfør journalnummer og udløbsår for de tilsagn som erklæringen skal omfatte**(Et tilsagn omfatter alle marker med tilsagn under samme tilskudsordning og med samme udløbsår) |
| Journalnummer: | Udløbsår: |  |
|  |  |  |
|  |  |
| **1:**  |  |
|  |  |
| **2:** |  |
|  |  |
| **3:**  |  |
|  |  |
| **4:**  |  |

|  |
| --- |
| Dato:  /  / Underskrivers navn:  |
| Underskrift: |
|  |
| Oplysninger fra denne erklæring vil blive brugt af Landbrugsstyrelsen til sagsbehandling og administration. Mere information om, hvordan Landbrugsstyrelsen opfylder reglerne i lov om behandling af personoplysninger (persondataloven) findes i "Vejledning om tilsagn til miljø- og økologiordninger samt miljøvenlige jordbrugsforanstaltninger 2018". |

**Vejledning til erklæring om revisionsklausul for miljø- og økologitilsagn**

Reglerne på flere områder blev i 2015 ændret således, at

* for tilsagn om tilskud til omlægning til økologisk jordbrug blev tilskuddet nedsat til 0 kr. pr. ha for:
* tilsagnsarealer inden for 2 meter–bræmmen og
* tilsagnsarealer, der anmeldes som MFO i form af bræmmer eller GLM-fortidsminder.
* for tilsagn om tilskud til opretholdelse af ændret afvanding blev tilskuddet nedsat til 0 kr. pr. ha for tilsagnsarealer, der anmeldes som MFO.

Det betyder, at basisbetingelserne (baseline) blev ændret for de tilsagn, der er berørt af de nævnte ændringer, og at tilsagnet revideres. Under afsnittet ”Baggrund” kan du læse mere om baggrunden for, hvorfor tilskuddet nedsættes under de forskellige ordninger.

**Hvad skal du gøre?**

Hvis du har et tilsagnsareal, der bliver revideret, kan du vælge mellem:

1. **At acceptere revisionen:** Det betyder, at det reviderede tilsagn opretholdes, men at:
	1. det årlige tilskud for tilsagn om tilskud til omlægning til økologisk jordbrug bliver nedsat til 0 kr. pr. ha for tilsagnsarealer, der den 1. februar i ansøgningsåret er beliggende inden for 2 meter-bræmmer i medfør af vandløbsloven, eller tilskuddet nedsættes til 0 kr. pr. ha for tilsagnsarealer, der anmeldes som MFO i form af bræmmer eller GLM-fortidsminder.
	2. det årlige tilskud for tilsagn om tilskud til opretholdelse af ændret afvanding bliver nedsat til 0 kr. pr. ha for tilsagnsarealer, der anmeldes som MFO.

Du skal fortsat overholde kriterierne for støtteberettigelse, udbetalingsbetingelser, forpligtelser og andre forpligtelser på tilsagnsarealet, herunder indberette tilsagnsarealet i Fællesskemaet efter reglerne herom, se nærmere i ”[Brugerguide til Fællesskema 2018](http://lbst.dk/tilskud-selvbetjening/kom-i-gang-med-selvbetjening/stoetteordninger-i-faellesskemaet/#c29180)”.

Hvis du vil acceptere revisionen, skal du ikke foretage dig noget og du skal ikke indsende denne erklæring.

1. **At indsende erklæring:.** Det betyder, at hele tilsagnet[[1]](#footnote-1) omfattet af erklæringen ophører uden krav om tilbagebetaling af tidligere udbetalt tilskud.

**Betingelser for at anvende erklæringen om revisionsklausul**

For at kunne indgive erklæring skal du som tilsagnshaver være konkret berørt af de reglerne om nedsættelse af tilskud.

Hvis du som tilsagnshaver ikke indgiver erklæring første gang, du er konkret berørt af regelændringerne, anses dette som en accept heraf.

Bemærk dog i forhold til 2 meter-bræmmer, at erklæring vil kunne indgives i senere tilsagnsår, hvis der senere kommer nye 2 meter-bræmmer på tilsagnsarealet.

**Sådan indgiver du erklæringen**

Du skal udfylde erklæringen, som du finder på side 1 i dette dokument. Erklæringen skal indeholde oplysninger om tilsagnets journalnummer, udløbsår for tilsagnet, markbloknummer og marknummer på den eller de marker, der er berørt af regelændringerne.

Erklæringen skal være modtaget i Landbrugsstyrelsen senest den 20. april 2018. I særlige tilfælde kan vi dispensere fra den anførte frist for indgivelse af erklæringen.

Erklæringen skal indgives af den, der ved fristens udløb, som ejer eller forpagter, driver de tilsagnsarealer, der er omfattet af erklæringen, og som er registreret i Landbrugsstyrelsen som tilsagnshaver eller i tilfælde af producentskifte vil indtræde i tilsagnet. Erklæringen skal være underskrevet af ovennævnte eller en repræsentant.

Erklæringen må ikke vedhæftes Fællesskemaet, men skal indsendes som almindelig post eller pr. e-mail. Erklæringen skal sendes til Landbrugsstyrelsen, Nyropsgade 30, 1780 København V eller pr. e-mail til arealtilskud@lbst.dk. Hvis du indsender erklæringen pr. e-mail, vil det være en fordel, hvis du i emnefeltet skriver: ”Erklæring vedrørende revisionsklausul – miljø- og økologitilsagn”. Hvis du indgiver erklæringen, fordi du ikke kan acceptere, at tilskuddet nedsættes til 0 kr. pr. ha for tilsagnsarealer, der anmeldes som MFO, vil det være en fordel, hvis du i mailen skriver ”tilsagnsarealer anmeldt som MFO”. Hvis du indgiver erklæringen, fordi du ikke kan acceptere, at tilskuddet nedsættes til 0 kr. pr. ha for tilsagnsarealer inden for 2 meter-bræmmen, vil det være en fordel, hvis du i mailen skriver ”2 meter-bræmmer”.

**Ophør af tilsagn, der er omfattet af erklæringen**Hvis vi kan godkende din erklæring, ophører tilsagnet med virkning fra 1. september 2017. Der vil ikke være krav om tilbagebetaling af tidligere udbetalt tilskud. Hvis det derimod konstateres, at der for perioden forud for bortfaldet er uretmæssigt udbetalt beløb, vil disse blive krævet tilbagebetalt.

**Ingen udbetaling i 2018**Bemærk, at hvis dit tilsagn bortfalder som følge af anvendelse af erklæringen, bortfalder tilsagnet fra den 1. september 2017. Det betyder, at du ikke vil modtage tilskud for udbetalingsåret 2018 og frem. Husk dog, at du fortsat skal indberette dine tilsagnsarealer i Fællesskema 2018 og søge om udbetaling for at undgår bortfald og tilbagebetaling i tilfælde af, at vi ikke kan godkende din erklæring. Hvis vi kan godkende din erklæring, vil anmodningen om udbetaling for det pågældende tilsagn blive annulleret.

**Baggrund**EU-reglerne omfatter bestemmelser om revision af tilsagn i tilfælde, hvor der indføres ny relevant lovgivning og bestemmelser om revision af tilsagn for at udelukke dobbeltfinansiering mellem foranstaltningerne under miljøvenligt landbrug på den ene side og de grønne krav under grundbetalingen på den anden side.

Ifølge EU-reglerne kan betalinger for miljøvenligt landbrug under LDP 2007-2013 kun ydes for forpligtelser, som er mere vidtgående end baseline. Baseline udgøres af de relevante obligatoriske krav indført under national ret, relevante minimumskrav til brug af gødningsstoffer og plantebeskyttelsesmidler m.m.[[2]](#footnote-2)

Endvidere er tilsagn omfattet af princippet om ingen dobbeltfinansiering,[[3]](#footnote-3) da medlemsstaterne er forpligtet til at indsætte revisionsklausul i disse tilsagn for at sikre, at de kan tilpasses regelsættet i det efterfølgende landdistriktsprogram.[[4]](#footnote-4) I 2015 blev der indført en grøn støtte under grundbetalingen. For at modtage den grønne støtte skal man opfylde 3 grønne krav. De grønne krav omfatter bl.a. udlæg af miljøfokusområder (MFO). Forbuddet mod dobbeltfinansiering betyder, at der kun kan ydes tilskud for forpligtelser, der ligger ud over den tilstand og regulering, som arealet har som MFO-areal. Dette er ikke tilfældet for tilsagnsarealer, der anmeldes som MFO-areal. Forbuddet mod dobbeltfinansiering medfører derfor, at tilskuddet bliver nedsat til 0 kr. pr. ha for tilsagnsarealer, der er anmeldt som miljøfokusområder.

***Tilsagn om tilskud til omlægning til økologisk jordbrug – tilsagnstype 35***

*2 meter-bræmmer*

Det fremgår af § 69, stk. 1, i lov om vandløb, at der i 2 meter-bræmmer ikke må foretages dyrkning, jordbehandling, plantning, terrænændring, anbringelse af hegn og opførelse af bygværker.[[5]](#footnote-5) Der gælder visse særlige bestemmelser for så vidt angår beplantning og anbringelse af hegn.[[6]](#footnote-6) I 2015 blev det desuden præciseret i husdyrgødningsbekendtgørelsen, at det er forbudt at udbringe gødning i 2 meter-bræmmer.[[7]](#footnote-7)

Som følge af reguleringen for 2 meter-bræmmer – jf. vandløbslovens § 69 og husdyrgødningsbekendtgørelsen med forbud mod gødning – vil der i 2 meter-bræmmer ikke være indkomsttab og merudgifter, der betyder, at du kan kompenseres under tilsagn om tilskud til omlægning til økologisk jordbrug. Det betyder, at tilskuddet er nedsat til 0 kr. pr. ha for tilsagnsarealer inden for 2 meter-bræmmen.

*Bræmmer og GLM-fortidsminder der anmeldes som MFO*

Reglerne om MFO betyder, at bræmmer og GLM-fortidsminder kan anvendes som MFO under grundbetalingsordningen i 2016 og frem. Forbuddet mod dobbeltfinansiering af de grønne krav betyder, at der kun kan ydes tilskud for forpligtelser, der ligger ud over den tilstand og regulering, som arealet har som MFO-areal. Dette er ikke tilfældet ved anmeldelse af de nævnte arealtyper som MFO-areal for tilsagn om tilskud til omlægning til økologisk jordbrug. Forbuddet mod dobbeltfinansiering medfører derfor, at tilskuddet er nedsat til 0 kr. pr. ha for tilsagnsarealer, der anmeldes som MFO i form af bræmmer og GLM-fortidsminder.

***Tilsagn om tilskud til opretholdelse af ændret afvanding – tilsagnstype 54***

*Tilsagnsarealer der anmeldes som MFO*

Forbuddet mod dobbeltfinansiering af de grønne krav betyder, at der kun kan ydes tilskud for forpligtelser, der ligger ud over den tilstand og regulering, som arealet har som MFO-areal.

Dette er ikke tilfældet for tilsagnsarealer, der anmeldes som MFO-areal for tilsagn om tilskud til opretholdelse af ændret afvanding. Forbuddet mod dobbeltfinansiering medfører derfor, at tilskuddet er nedsat til 0 kr. pr. ha for tilsagnsarealer, der er anmeldt som miljøfokusområder.

**Retsgrundlag**

Kommissionens forordning (EF) nr. 1974/2006 af 5. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL).

Lovbekendtgørelse nr. 127 af 26. januar 2017 (vandløbsloven).

Bekendtgørelse nr. 865 af 23. juni 2017 om erhvervsmæssigt dyrehold, husdyrgødning, ensilage m.v. (husdyrgødningsbekendtgørelsen).

Bekendtgørelse nr. 93 af 28. januar 2010 om tilskud til opretholdelse af ændret afvanding med senere ændringer.

Bekendtgørelse nr. 37 af 22. januar 2013 om tilskud til omlægning til økologisk jordbrug med senere ændringer.

1. Tilsagnet omfatter alle marker med tilsagn under samme tilskudsordning og med samme udløbsår. [↑](#footnote-ref-1)
2. Jf. artikel 39, stk. 3, 1. afsnit, i Rådets forordning (EF) nr. 1698/2005 af 20. september 2005. [↑](#footnote-ref-2)
3. Jf. Kommissionens guideline om dobbeltfinansiering af 26. juni 2014, ”Explanatory Document: Methods of the rural development premia calculation to exclude double funding”. [↑](#footnote-ref-3)
4. Jf. artikel 46, 4. afsnit, i Kommissionens forordning (EF) nr. 1974/2006 af 15. december 2006. [↑](#footnote-ref-4)
5. Jf. § 69, stk. 1, i lovbekendtgørelse nr. 127 af 26. januar 2017 (vandløbsloven). [↑](#footnote-ref-5)
6. Jf. §§ 29 og 34 i lovbekendtgørelse nr. 127 af 26. januar 2017 (vandløbsloven). [↑](#footnote-ref-6)
7. Jf. § 32, stk. 8, i bekendtgørelse nr. 865 af 23. juni 2017 om erhvervsmæssigt dyrehold, husdyrgødning, ensilage m.v. [↑](#footnote-ref-7)